寄滁州歐陽永叔
作者：梅堯臣
朝代：宋

paragraphs: 昔讀韋公集，固多滁州詞。
爛熳寫風土，下上窮幽奇。
君今得此郡，名與前人馳。
君才比江海，浩浩觀無涯。
下筆猶高帆，十幅美滿吹。
一舉一千里，只在頃刻時。
尋常行舟艫，傍岸撐牽疲。
有才苟如此，但恨不勇爲。
仲尼著春秋，貶骨常苦笞。
後世各有史，善惡亦不遺。
君能切體類，鏡照嫫與施。
直辭鬼膽懼，微文姦魄悲。
不書兒女書，不作風月詩。
唯存先王法，好醜無使疑。
安求一時譽，當期千載知。
此外有甘脆，可以奉親慈。
山蔬采筍蕨，野膳獵麏麋。
鱸膾古來美，梟{炙火=肉}今且推。
夏果亦瑣細，一一舊頗窺。
圓尖剝水實，青紅摘林枝。
又足供宴樂，聊與子所宜。
慎勿思北來，我言非狂癡。
洗慮當以浄，洗垢當以脂。
此語同飲食，遠寄入君脾。